62020CJ0123_RES
Cauza C‑123/20
Ferrari SpA
împotriva
Mansory Design & Holding GmbHșiWH
(cerere de decizie preliminară formulată de Bundesgerichtshof)
Hotărârea Curții (Camera a cincea) din 28 octombrie 2021
„Trimitere preliminară – Regulamentul (CE) nr. 6/2002 – Desene sau modele industriale comunitare – Articolele 4, 6 și 11 – Acțiune în contrafacere – Desen sau model industrial comunitar neînregistrat – Aspectul exterior al unei părți a produsului – Condiții de protecție – Piesă a unui produs complex – Caracter individual – Act de divulgare către public”
Desene sau modele industriale comunitare – Desene sau modele industriale comunitare neînregistrate – Obiectiv de protecție
[Regulamentul nr. 6/2002 al Consiliului, considerentele (16) și (25)]
(a se vedea punctul 32)
Desene sau modele industriale comunitare – Desene sau modele industriale comunitare neînregistrate – Divulgare – Noțiune – Difuzare către comercianți care își desfășoară activitatea în sector
[Regulamentul nr. 6/2002 al Consiliului, art. 11 alin. (2)]
(a se vedea punctele 36 și 37)
Desene sau modele industriale comunitare – Desene sau modele industriale comunitare neînregistrate – Divulgare – Divulgarea unei părți a unui produs sau a unei piese a unui produs complex – Condiții de protecție – Aspect exterior care poate fi identificat în mod clar al acestei părți sau piese – Caracter individual – Apreciere – Parte sau piesă care constituie o secțiune vizibilă și bine delimitată
[Regulamentul nr. 6/2002 al Consiliului, art. 3 lit. (a) și (c), art. 4 alin. (2), art. 6 alin. (1) și art. 11 alin. (2)]
(a se vedea punctele 38-43 și 48-52 și dispozitivul)
Desene sau modele industriale comunitare – Condiții de protecție – Caracter individual – Desen sau model industrial care produce asupra utilizatorului avizat o impresie globală diferită de cea produsă de desenul sau modelul industrial anterior – Determinarea impresiei globale în raport cu unul sau cu mai multe desene sau modele industriale anterioare privite individual
(Regulamentul nr. 6/2002 al Consiliului, art. 6)
(a se vedea punctele 45-47)
Rezumat
La 2 decembrie 2014, Ferrari SpA a prezentat publicului pentru prima dată modelul de automobil din gama de vârf FXX K, într‑un comunicat de presă care conținea două fotografii, care arătau o vedere laterală și, respectiv, o vedere frontală a acestui vehicul.
Începând din anul 2016, Mansory Design & Holding GmbH (denumită în continuare „Mansory Design”), cu sediul în Germania, produce și comercializează ansambluri de accesorii de personalizare, numite „kituri de tuning”, destinate modificării aspectului exterior al altui model de Ferrari, destinat utilizării pe căile rutiere, produs în serie, astfel încât să îl apropie de cel al Ferrari FXX K.
Ferrari a introdus o acțiune în contrafacere și cereri accesorii împotriva Mansory Design, ca urmare a unei pretinse încălcări a drepturilor conferite de trei desene sau modele industriale comunitare neînregistrate privind părți ale modelului FXX K, și anume elemente ale caroseriei acestuia. Aceste desene sau modele industriale comunitare neînregistrate ar fi luat naștere odată cu publicarea comunicatului de presă din 2 decembrie 2014.
Landgericht Düsseldorf (Tribunalul Regional din Düsseldorf, Germania) a respins în întregime aceste cereri.
În urma unui apel formulat la Oberlandesgericht Düsseldorf (Tribunalul Regional Superior din Düsseldorf, Germania), acesta din urmă a respins cererile formulate de Ferrari, considerând că primele două desene sau modele industriale revendicate nu au existat niciodată, dat fiind că Ferrari nu a demonstrat că ar fi fost îndeplinită cerința minimă privind o anumită autonomie și un anumit caracter complet în ceea ce privește forma, în timp ce al treilea desen sau model industrial revendicat ar exista efectiv, dar nu ar fi fost contrafăcut de Mansory Design.
În acest context, Bundesgerichtshof (Curtea Federală de Justiție, Germania), sesizată cu un recurs al Ferrari, a solicitat Curții să clarifice dacă divulgarea către public a imaginilor unui produs, precum publicarea de fotografii ale unui automobil, poate determina divulgarea către public a unui desen sau model industrial al unei părți sau al unei piese a produsului menționat și, în cazul unui răspuns afirmativ, în ce măsură aspectul exterior al acestei părți sau piese trebuie să fie autonom în raport cu produsul în ansamblul său pentru a se putea examina dacă aspectul exterior respectiv are caracter individual.
În hotărârea sa preliminară, Curtea consideră în special că dreptul Uniunii trebuie să fie interpretat în sensul că divulgarea către public a imaginilor unui produs, precum publicarea de fotografii ale unui automobil, determină divulgarea către public a unui desen sau model industrial al unei părți a acestui produs sau al unei piese a produsului menționat, ca produs complex, cu condiția ca aspectul exterior al părții sau al piesei respective să poată fi identificat în mod clar în cadrul acestei divulgări (
1
).
Aprecierea Curții
În primul rând, Curtea arată că condițiile materiale necesare pentru nașterea protecției unui desen sau model industrial comunitar, indiferent dacă acesta este înregistrat sau neînregistrat, și anume noutatea și caracterul individual, sunt aceleași atât pentru produse, cât și pentru părțile unui produs (
2
). În măsura în care aceste condiții materiale sunt îndeplinite, condiția de formă pentru nașterea unui desen sau model industrial comunitar neînregistrat este o divulgare către public în sensul articolului 11 alineatul (2) din Regulamentul nr. 6/2002 (
3
). Pentru ca divulgarea către public a desenului sau modelului industrial al unui produs luat în considerare în ansamblu să determine divulgarea desenului sau modelului industrial al unei părți a acestui produs, este indispensabil ca aspectul exterior al părții respective să poată fi identificat în mod clar în această divulgare. Totuși, aceasta nu implică o obligație a autorilor de a divulga în mod distinct fiecare dintre părțile produselor lor pentru care doresc să beneficieze de o protecție a desenului sau modelului industrial comunitar neînregistrat.
În al doilea rând, Curtea subliniază că noțiunea de „caracter individual”, în sensul articolului 6 din Regulamentul nr. 6/2002 (
4
), nu reglementează raporturile dintre desenul sau modelul industrial al unui produs și desenele sau modelele industriale ale părților care îl compun, ci raportul dintre aceste desene sau modele industriale și alte desene sau modele industriale anterioare. Pentru a se putea examina dacă aspectul exterior al unei părți a produsului sau al unei piese a unui produs complex îndeplinește condiția privind caracterul individual, este necesar ca partea sau piesa respectivă să constituie o secțiune vizibilă a produsului sau a produsului complex, bine delimitată prin linii, contururi, culori, forme sau printr‑o textură specială. Aceasta presupune ca aspectul exterior al părții sau al piesei respective să fie capabil, prin el însuși, să producă o impresie globală și să nu poată dispărea complet în produs în ansamblu.
(
1
)	În sensul articolului 3 literele (a) și (c), al articolului 4 alineatul (2) și al articolului 11 alineatul (2) din Regulamentul (CE) nr. 6/2002 al Consiliului din 12 decembrie 2001 privind desenele sau modelele industriale comunitare (JO 2002, L 3, p. 1, Ediție specială, 13/vol. 33, p. 70).
(
2
)	În sensul articolelor 4-6 din Regulamentul nr. 6/2002.
(
3
)	În conformitate cu acest articol, „se consideră că un desen sau un model industrial a fost divulgat publicului în cadrul [Uniunii] dacă a fost publicat, expus, utilizat în comerț sau făcut public în orice alt mod, în așa fel încât, în cursul normal al afacerilor, se poate presupune că acțiunea respectivă ar fi devenit cunoscută grupurilor specializate din sectorul în cauză care funcționează în [Uniune]”.
(
4
)	Articolul 6 alineatul (1) din Regulamentul nr. 6/2002 prevede că se consideră că un desen sau model industrial are caracter individual dacă impresia globală pe care o produce asupra utilizatorului avizat diferă de impresia produsă asupra unui asemenea utilizator de orice alt desen sau model care a fost făcut public.